Voergård
Voergård, Vorgård, hovedgård (sædegård) 10 km nord for Dronninglund. Gården er nævnt 1481 og kom under kronen 1536; senere fik den skiftende ejere, 1872-1946 Scavenius, 1955 grev Ejnar Oberbech-Clausen (1883-1963) og Den Grevelige Oberbech-Clausen-Péanske Familiefond.
Den velbevarede renæssanceborg, Voergård Slot, er et tofløjet vinkelanlæg på et stort voldsted, omgivet af vandfyldte grave. Nordfløjen er opført 1520 for Børglumbispen Stygge Krumpen; den blev brandskadet under Grevens Fejde 1534, senere forlænget og sammenbygget med østfløjen, der opførtes 1586-91 for Ingeborg Skeel (ca. 1545-1604). Den har to ottekantede hjørnetårne og en portgennemkørsel med en prægtig sandstensportal fra 1588. 
En muret bro over voldgraven er genopført i slutningen af 1950'erne og fører ud til den store park, anlagt 1768; efter 1955 blev den omlagt efter fransk forbillede, ligesom slottet indrettedes med kostbart fransk indbo og i 1963 åbnedes for offentligheden.